GiliGold/VAD_KnessetCorpus huggingface dataset:
מרינה סולודקין: לפני שבוע הייתי בדימונה ולא יכולתי לדבר על שום נושא אחר.
מרינה סולודקין: בדימונה לא שומעים בצורה נאותה את הרשת לקליטת העליה.
מרינה סולודקין: אנחנו כל-כך התעייפנו, יחד עם הרשת לקליטת העליה, לשם מגיעות פניות ושיחות טלפון כל הזמן בתלונות על כך שלא שומעים את השידורים.
מרינה סולודקין: התאכזבתי מכל הנעשה.
מרינה סולודקין: משום מה אולי אין רצון לעשות את זה ברשות השידור.
נעמי בלומנטל: מי אחראי?
נעמי בלומנטל: האם אנחנו מדברים על הצד הטכני, על המכשירים עצמם?
אמנון נדב: היה רצוי שיהיה פה נציג של משרד התקשורת כי העניין כרוך בנושא של תדרים.
אמנון נדב: אנחנו עוסקים בתכנים.
אמנון נדב: הנושא של התדרים הוא תחת אחריות משרד התקשורת, שמקצה או לא מקצה, ואני מניח שבהמשך אני גם אתייחס לעניין הזה כי הוא בעייתי.
אמנון נדב: בנושא של המשדרים עצמם עוסקת רשות השידור, אבל כשמדברים על רק"ע הדבר העיקרי הוא "בזק", כי "בזק" מחזיק את המשדר הכי גדול שכיסה את כל המדינה.
אמנון נדב: כדאי שיהיו כאן נציג של "בזק" ונציג של משרד התקשורת.
נעמי בלומנטל: נציג משרד התקשורת נמצא כאן אבל עם "בזק" היתה לנו בעיה.
נעמי בלומנטל: הם הודיעו לנו בתחילה שהם יגיעו ורק היום בבוקר הם הודיעו שלא היה להם זמן להתארגן והם לא שלחו נציג.
אנה איסקובה: טיפלתי בדבר הזה לפני שנה ודיברתי גם עם השר בן-אליעזר והוא דיבר עם "בזק".
אנה איסקובה: מ"בזק" נתנו לי תשובה שהדבר סודר.
אנה איסקובה: השר בן-אליעזר הבטיח לסדר אי אלו דברים ואז רשות השידור קנו משהו לצפון הארץ.
אמנון נדב: בקטע שלנו אנחנו נפרט מה עשינו ומה אנחנו הולכים לעשות אבל את זה נשמור להמשך.
אנה איסקובה: יש רצון.
אנה איסקובה: אני חושבת שפה משהו נופל בין הכיסאות.
אנה איסקובה: אני לא שמעתי עוד תלונות מאז.
מרינה סולודקין: אני מתעסקת בעניין הזה הרבה שנים.
מרינה סולודקין: אני מבטיחה לכם שאם לא יהיה שיפור במצב אנחנו נכניס את המשדרים החדשים להסכם הקואליציוני של הממשלה הבאה.
מרינה סולודקין: נמאס לעסוק בדברים כל-כך בסיסיים.
מרינה סולודקין: זה זכות בסיסית של אזרחים לדעת מה קורה במדינה.
נעמי בלומנטל: מי אחראי על מה?
נעמי בלומנטל: מה אנחנו צריכים כדי שאדם בדימונה יוכל לשמוע את שידורי רדיו רק"ע?
נעמי בלומנטל: מי אחראי כדי שהוא ישמע?
נעמי בלומנטל: אני מבינה שאתם אלה שמשדרים ואתם אומרים מה שיש לכם להגיד, ואפילו לפעמים מראיינים אותי.
אמנון נדב: לגבי העניין של התוכן והשידור, עד לקיר האולפן היינו תמיד אחראים.
אמנון נדב: מאז שנת 1996 הממשלה בעוונותינו סיבכה קצת את המצב.
אמנון נדב: אין לי ברירה, אני פשוט חייב לתת לכם רקע כרונולוגי כדי שתבינו את העניין כי הוא מסובך.
אמנון נדב: עד שנת 1996 משרד התקשורת היה אחראי על המשדרים באשר הם, עם כל מה שכרוך בזה ואנחנו שידרנו עד לקיר האולפן.
אמנון נדב: מה שנגע לשידור החוצה היה לגמרי באחריות משרד התקשורת.
אמנון נדב: בשנת 1996 העבירו לרשות השידור את האחריות על המשדרים - וזה מסובך מאוד, אחריות זה אומר הפיתוח בעתיד - כי משרד התקשורת התנער מהכל, במסגרת התנערויות שלו מכל מיני דברים אחרים, ופיסית העבירו את המשדרים לרשות "בזק".
אמנון נדב: מכל מיני סיבות, ואני לא אתן לכם פה הרצאה כי זה ייקח 20 שעות וגם לא נגיע לחקר והבנה של העניין, "בזק" ורשות השידור לא מצליחים להגיע להבנה בעניין הטיפול במשדרים הקיימים.
אמנון נדב: כלומר, מכאן ולהבא משדרים חדשים הם באחריותנו אולם המשדרים הקיימים, שזה הדבר הכי חשוב מבחינת רק"ע כי זה המשדר המרכזי, נמצאים פיסית בידי "בזק" ולהם יש את הסמכויות.
אמנון נדב: האחריות לפיתוח היא שלנו אבל אין לנו נגיעה במשדרים הקיימים ואז "בזק" עושה בהם מה שהיא רוצה.
אמנון נדב: לכן חיוני מאוד שיהיה פה נציג "בזק".
דוד כהן: צריך שיהיה נציג משרד התקשורת.
דוד כהן: זה שני עולמות שונים.
נעמי בלומנטל: כלומר כעת זה נופל בין הכיסאות.
אמנון נדב: לפחות לגבי המשדר המרכזי.
אמנון נדב: אנחנו מוסיפים משדרים.
אמנון נדב: ברשותך, אני אתייחס בהמשך למה שעשינו ומה ניתן לעשות.
אמנון נדב: אבל בעיית הבעיות היום היא במשדר המרכזי, שאיתו פתחנו גם את רק"ע, רק אתו.
אמנון נדב: הוא היה 50 קילו-ואט ובימים הטובים שלו, בשנת 1991, כשהקמנו את רק"ע זה היה משדר חזק וטוב שקלטו אותו כמעט בכל הארץ.
אמנון נדב: מאז אנחנו מקבלים בדיוק כמוכם כל מיני תשובות מוזרות, שפעם מתקנים ופעם לא מתקנים.
אנה איסקובה: כדאי לציין שהיה משדר גיבוי שהיום לא קיים ובגלל זה כל השיבושים.
אמנון נדב: כל המשדרים שהיו ב-1996, המשדרים הישנים, עברו ל"בזק", עם אחריות שלנו לפיתוח.
אמנון נדב: בין שני המוסדות האלה לא קורה כרגע שום דבר, לא מגיעים לשום הסכם ואז המשדרים הולכים ודועכים ו"בזק" עסוקה בללמד אותנו לקח בגלל שלא מגיעים איתם להסכם כספי.
אמנון נדב: זה כמו בהרבה תחומים אחרים שאתם מכירים.
סופה לנדבר: אני חושבת שזה כל-כך מסובך שאני אפילו לא רוצה להיכנס לזה אבל אני חושבת שהכדור צריך להיות ברשות השידור.
סופה לנדבר: אני עכשיו אסביר למה.
סופה לנדבר: אני לא חושבת שפה צריכים לעשות דברים מסובכים.
סופה לנדבר: אנחנו נסיים את זה עם איום שלא נצביע על תקציבים של רשות השידור עד שלא נקבל התחייבות מרשות השידור, מה שבעצם קיבלנו בוועדת הכספים, אם אתה זוכר, לפני שנה.
סופה לנדבר: לפני שנה, בתמיכה של חברי בסיעה שהם חברים בוועדת הכספים, אחרי פגישה עם שר התקשורת, מר בן-אליעזר, הבנתי שזה צריך להיות באישור של ועדת הכספים.
סופה לנדבר: אם אתה זוכר, היו אז מריבות ואנחנו אישרנו בוועדת הכספים את כל התקציבים וכל האגרות כאשר דיברנו על רק"ע.
סופה לנדבר: זה פשוט לא יכול להיות.
סופה לנדבר: מה שהיה בשנת 1991 יכול להיות שסיפק את העליה ממדינות חבר העמים, שבעצם בשבילה הקימו את רדיו רק"ע אבל היום זה לא מספק אותנו.
סופה לנדבר: יחד עם מר אורן נאמן, שהוא היום עוזר מנכ"ל המשרד לקליטת עליה ואז היה עוזר פרלמנטרי שלי, עבדנו על זה וקיבלנו התחייבויות שלא ממומשות.
סופה לנדבר: אני אומרת, חברת הכנסת נעמי בלומנטל, שאנחנו חברי ועדה ומשרתי ציבור מסויים ואנחנו רוצים לקבל תוצאות.
סופה לנדבר: לא מעניין אותנו יותר ההבטחות ואגדות וסיפורים.
סופה לנדבר: אנחנו רוצים שרדיו רק"ע יקלט ברמה שאנחנו דורשים.
סופה לנדבר: אני חושבת שלא יכול להימשך מצב שמיליון אנשים לא יקלטו את השידורים כמו שצריך.
סופה לנדבר: אנחנו מדברים על דימונה וקריית-שמונה.
סופה לנדבר: בפגישה של ועדת העליה, הקליטה והתפוצות עם התושבים בקריית-שמונה לפני כמה חודשים בערך חצי מהפגישה יוחדה לנושא של רדיו רק"ע.
סופה לנדבר: לאנשים יש זכות לשמוע את הרדיו.
סופה לנדבר: עוזרים פרלמנטרים שלנו לא יכולים לעבוד פה עם רדיו רק"ע שלא נקלט בכנסת.
סופה לנדבר: זה הציבור שלנו ואנחנו רוצים להיות עם יד על הדופק ולא יכול להיות שהסיפור ימשך.
סופה לנדבר: אני פשוט אומרת לך, מר נדב, זה לא אִ יום - -
אמנון נדב: אני מקבל את זה ברוח טובה.
סופה לנדבר: - - אבל אם השנה אנחנו לא נקבל התחייבויות בכתב, שכספים שאנחנו נאשר בוועדת הכספים יילכו לעניין הזה, אנחנו לא נרים יד בעד תקציב רשות השידור.
נעמי בלומנטל: אני רוצה לשמוע את משרד התקשורת, בבקשה.
חנן גולן: כפי שכתוב במכתב גם אני רוצה לציין שכל נושא המשדרים הוא באחריות השרה דליה איציק ולא באחריותנו.
חנן גולן: לעומת זה אנחנו נעשה כל מה שאפשר, ואנחנו כבר פועלים בימים אלה.
חנן גולן: היתה פגישת עבודה ראשונה ובתחילת השבוע יש לנו פגישה נוספת עם רשות השידור בנושא מציאת תדרים.
חנן גולן: אנחנו נדאג לזה.
חנן גולן: אבל הנושא של המשדרים הוא לא באחריותנו.
נעמי בלומנטל: מה יעזרו לנו תדרים?
נעמי בלומנטל: אתה מבין את הבעייתיות?
נעמי בלומנטל: אתה שומע כאן את חברותי חברות-הכנסת אבל אני רוצה מעט להדגיש את זה.
נעמי בלומנטל: דווקא עכשיו אנחנו עוד יותר חרדים.
נעמי בלומנטל: אני מצטערת שאני מעלה את זה עכשיו אבל למשל ראינו שרוב החיילים שנהרגו לאחרונה בצורות האכזריות ביותר היו עולים חדשים.
נעמי בלומנטל: מספר העולים שנהרגו ונרצחו היה לא פרופורציונלי לאחוז שלהם באוכלוסיה.
נעמי בלומנטל: אולי חצי מהקורבנות היו עולים חדשים.
נעמי בלומנטל: העלינו אתמול את הסברה שיכול להיות שזה כתוצאה מחוסר מידע מספיק.
נעמי בלומנטל: אם הגיעו לרמאללה כבר שני עולים חדשים, יכול להיות ששניהם בטעות, ונרצחו בצורה שהם נרצחו, יכול להיות שאילו היה להם מידע מספיק הם לא היו מגיעים לשם.
נעמי בלומנטל: אני גם שומעת מחברי וחברותי שהם מקבלים הרבה פניות מעולים חדשים השואלים אותם האם בטוח לנסוע בוואדי ערה או בצומת גולני.
נעמי בלומנטל: זה מגדיל את החשיבות של רדיו רק"ע, שיש לו אחוז גבוה של האזנה, ואת מה שרדיו רק"ע מעביר לעולים.
נעמי בלומנטל: במה אתם כמשרד התקשורת יכולים לסייע?
נעמי בלומנטל: אולי תדרים נוספים יסייעו?
נעמי בלומנטל: אגב, בנושא הזה אני לא מומחית, אני מוכרחה לומר.
חנן גולן: כפי שציינתי קודם, נושא התדרים הוא דבר שיש לו חשיבות די גדולה ומר אמנון נדב גם יכול להעיד על כך.
אמנון נדב: האם היית בדיון שלשום אצל השר שלך?
חנן גולן: לא הייתי.
אמנון נדב: אני אגן עליך אבל אני גם אתקוף אתכם, אל תדאג.
מיכאל נודלמן: אנחנו פה לא מומחים, אם זה עניין של תדרים או לא עניין של תדרים.
מיכאל נודלמן: אנחנו רוצים פשוט שישמעו את שידורי רדיו רק"ע בירושלים, בקריית-שמונה ובכל מקום.
דורית גולנדר: בקריית-שמונה כן שומעים.
דורית גולנדר: יש שם משדר חדש.
נעמי בלומנטל: הדגשתי את זה כי אני רואה את מר חנן גולן ממשרד התקשורת והוא מייצג כאן את המשרד.
נעמי בלומנטל: אני רוצה שהוא ירצה כמונו שישמעו בקרית-שמונה ובדימונה את שידורי רדיו רק"ע.
חנן גולן: כפי שציינתי, אנחנו גם רואים חשיבות עליונה לנושא הזה.
חנן גולן: נעשה כל מה שאנחנו יכולים, בשיתוף עם רשות השידור.
חנן גולן: אנחנו מתחילים לעבוד בנושא הזה מתחילת השבוע.
נעמי בלומנטל: אני השמעתי בפניך קודם את הנאום כדי שאתה תפנים.
נעמי בלומנטל: זה היה נאום מכוון, שתבין.
נעמי בלומנטל: אנחנו לא סתם אומרים שהנושא הזה הוא באמת בנפשנו.
נעמי בלומנטל: זה חשוב ביותר.
נעמי בלומנטל: היום זה פשוט שאלה של פיקוח נפש, ממש כך.
מרינה סולודקין: אנחנו כל-כך עייפים מכל העניין.
חנן גולן: אני חושב שמדובר פה בכל תחנות הרדיו, לאו דווקא ברדיו רק"ע.
חנן גולן: כרגע אנחנו מדברים על רק"ע אבל אנחנו מעוניינים שכולם ישמעו את כל התחנות בצורה טובה.
נעמי בלומנטל: יחד עם זה אני רוצה להדגיש, אם שומעים רשת אחרת קצת יותר או קצת פחות, למשל בדימונה או בירוחם או בקריית-שמונה, אין לזה את אותה משמעות.
נעמי בלומנטל: אין הבדל גדול אם ישמעו בדיסק את המוסיקה או ישמעו אותה בשידורי הרדיו.
נעמי בלומנטל: אני לא מדברת נגד שידורי המוסיקה, אני גם בעד המוסיקה, אבל דווקא בימים האלה יש לזה פחות חשיבות מאשר שישמעו את רדיו רק"ע.
נעמי בלומנטל: אני מבקשת להפנים את העניין.
דוד כהן: אני ממונה על ההנדסה של הרדיו.
דוד כהן: אני רוצה להבהיר שתי עובדות.
דוד כהן: אנחנו קיבלנו ירושה, כפי שמר אמנון נדב אמר.
דוד כהן: היו בזמנו שני משדרים שהוקצו לרדיו רק"ע.
דוד כהן: רשות השידור למעשה לא היתה מעורבת בזה.
דוד כהן: המשדרים האלה ממוקמים באיזור המרכז, ביבנה, ובאיזור חיפה-עכו.
דוד כהן: מלכתחילה הם היו משדרים לא טובים.
דוד כהן: בשנה וחצי האחרונות ביוזמתנו הוספנו משדרים, על דעת רשות השידור, לא בתיאום עם "בזק" ואפילו לא בתיאום עם משרד התקשורת.
דוד כהן: אנחנו קבענו את התדרים ובחלק מהמקרים הורשענו בשל כך שאנחנו פירטיים.
דוד כהן: הצבנו משדרים לפחות בערים המרכזיות.
דוד כהן: לא מספיק, זה נכון, אבל בשיטת FM אם אני צריך להגיע גם לדימונה וגם לירוחם וגם לאילת קחו בחשבון שבכל נקודה כזאת אני צריך משדר נפרד.
דוד כהן: שיטת AM - מה ש"בזק" אישרו בתקופה של 1991 באיזור יבנה - היא שונה, שיטת השידור ואופן השמיעה היא שונה מאשר ה-FM.
דוד כהן: אנחנו משדרים ב-FM.
דוד כהן: הוספנו 4 משדרים, לפי דעתי בנקודות הכי מרכזיות: תל-אביב, באר-שבע, חיפה ומנרה, שזה הותקן רק בחודשים האחרונים.
דוד כהן: חלק מהעובדות האלה אנחנו אפילו מסתירים מפני משרד התקשורת.
אמנון נדב: מדובר על כמות של 4 משדרים.
אמנון נדב: האם יש רשת אחרת שנתנו לה 4 משדרים?
אמנון נדב: זה כמו בית-משפט, אלה שאלות מדריכות.
אמנון נדב: לגבי משדרים זאת היתה לפחות בשנה האחרונה הרשת המועדפת ביותר מבחינת "קול ישראל".
דוד כהן: בנוסף לזה גם יש לנו בעיה עם כל הרשתות, לא רק רשת רק"ע.
דוד כהן: יש לנו בעיות עם רשת א' שהם במצוקה גדולה ויש בעיות עם "קול המוסיקה".
דוד כהן: גם המשדרים המרכזיים של רשות השידור, שמופעלים מתחנת איתנים, שמשדרים את רשת ב', רשת א' ו"קול המוסיקה" מופרעים על-ידי תחנות פירטיות.
דוד כהן: אם אני אוסיף משדר בדימונה זה לא אומר שישמעו את רדיו רק"ע מצויין באותו איזור כיוון שבאיזור ההוא יכולות להיות כמה תחנות פירטיות שפועלות ללא אישור של משרד התקשורת ואז לא יעזור מה שאני אעשה.
דוד כהן: יש כאן כל מיני נושאים.
דוד כהן: זה לא כל-כך פשוט.
דוד כהן: אני מבין את האדון מדימונה שאומר שהוא רוצה לשמוע והוא צודק במאה אחוז אבל לנו יש המון מגבלות.
דוד כהן: יש לנו מגבלה עם משרד התקשורת שאין להם תדרים.
דוד כהן: היום התדרים עולים הרבה כסף.
דוד כהן: זה כבר הפך להיות גם מסחרי.
דוד כהן: כל הדברים האלה יחד גורמים לקשיים.
נעמי בלומנטל: אני חייבת לעזוב וחברת הכנסת לנדבר תמשיך לנהל את הישיבה במקומי.
אמנון נדב: אני בדרך כלל לא אוהב לתת לעובדות לבלבל את האנשים.
אמנון נדב: יש לנו פה כמה וכמה בעיות.
אמנון נדב: בהחלט בתחום האחריות שלנו אנחנו נעשה את הכל.
אמנון נדב: יושב פה נציג משרד התקשורת, וחבל שהוא לא היה בדיון שלשום.
אמנון נדב: גברתי היושבת-ראש, את אמרת את הדברים הנכונים.
אמנון נדב: כדאי שגם תעביר הלאה למנכ"ל וליתר הגורמים שרבים איתנו ורוצים לקחת מאיתנו תדרים.
אמנון נדב: השרה שלי לשמחתי נמצאת בצד שלי והיא מסבירה ששידור ציבורי הוא בסדר עדיפות ראשון.
אמנון נדב: שידור ציבורי זה כולל את רק"ע, את "קול המוסיקה" ואת כל הדברים האחרים.
אמנון נדב: היום רוצים לקחת 18 תדרים מ"קול ישראל" כדי לתת ל"מוטורולה" או לתחנות האיזוריות כי אומרים שב"קול ישראל" זה מיותר.
אמנון נדב: אני מקווה, מר חנן גולן, שרשמת פה את מה שנאמר.
אמנון נדב: אני לא ארחיב את הדיבור על זה.
סופה לנדבר: התדרים יעברו לרשות השידור ואנחנו ניקח הכל ממשרדים שונים.
אמנון נדב: הייתי רוצה שתהיה פנייה למשרד התקשורת לעזור ל"קול ישראל" במספר התדרים הנדרש, כדי שיוכלו לשדר בקליטה מקסימלית במדינה.
אמנון נדב: זה הדבר הכי חשוב.
מרינה סולודקין: אנחנו עושים עכשיו תיקונים בתקציב המדינה.
מרינה סולודקין: האם אתם יודעים כמה זה עולה?
אמנון נדב: אני רוצה להגיד לכם דבר אחד שאני לא בטוח אם הוא מנחם או מרגיע.
אמנון נדב: כמה משדרים שלא נשים, לא נכסה את כל המדינה.
אמנון נדב: בשיטה הקודמת - וכאן אולי כן כדאי ש"בזק" יהיה נוכח- זה בכל מקרה טוב, כי התרגלו לתדר AM שמכסה את כל המדינה, אמנם במקלטי רדיו מיושנים, לא של ה-FM.
אמנון נדב: ב-FM, עם מה שקורה היום במשרד התקשורת - זה קטע אחר בינינו לביניהם, שהם לא מצליחים להתגבר על התחנות הפירטיות - גם אם נשים 100 משדרי FM ותהיה תחנה פירטיות שקרובה למקום מסויים יותר מהמשדר שלנו - נניח אם פה ליד הכנסת על התדר של רק"ע יש תחנה פירטית - יקלטו את התחנה הפירטית יותר טוב מאשר יקלטו אותנו והיא תפריע לשידורים.
אמנון נדב: זה בעיה סבוכה.
אמנון נדב: חשוב שמשרד התקשורת יהיה שותף לנו ויבין את החשיבות של כל תדר ותדר שניתן ל"קול ישראל".
אמנון נדב: אני יושב איתכם פה בישיבה על רדיו רק"ע אבל בהזדמנות זאת, כל הדברים האחרים שאנחנו עושים, גם רשת ב' וגם "קול המוסיקה" וגם כל רשת אחרת הם שידורים חשובים.
אמנון נדב: אבל אני אומר שוב, ספציפית לרק"ע משרד התקשורת צריך להיות שותף איתנו ולא לחשוב על הצד המסחרי.
אמנון נדב: אם יש שיקול לתת לחברה מסחרית תדר על חשבון "קול ישראל" אני רוצה שאתם תהיו בצידנו כדי ש"קול ישראל" יקבל תדרים.
אמנון נדב: משדרים זה שאלה של כסף.
אמנון נדב: חברת הכנסת סופה לנדבר, אני לא אריב איתך בשל מה שאמרת כי זה סידורים פנימיים שלנו ושל רשות השידור.
אמנון נדב: תוכלי לחזור על דברייך בדיונים שיהיו עם רשות השידור.
אמנון נדב: אני רק אברך אותך, כי במקרה כזה אולי ישנו סדרי עדיפויות.
אמנון נדב: רשות השידור אולי צריכה לשנות סדרי עדיפויות בהקצבות שלה ואני בתוך הרדיו כבר שיניתי סדרי עדיפויות.
אמנון נדב: את המשדרים שיש לי אני נותן קודם כל לרק"ע.
נעמי בלומנטל: שאלה אחת לפני שאני הולכת.
נעמי בלומנטל: מה אנחנו יכולים לעזור מבחינת "בזק"?
נעמי בלומנטל: מה "בזק" יכולים לתרום לנו?
אמנון נדב: אין לי שום שליטה על "בזק".
אמנון נדב: צריך להזמין את "בזק" ולהסביר להם את מה שאמרתם לי, ואני מקבל את זה.
אמנון נדב: תגידו אותם דברים גם להם: אותנו לא מעניין הריבים שלכם עם רשות השידור.
אמנון נדב: אנחנו רוצים שהמשדרים בטיפולכם ישדרו במלוא העוצמה ובמלוא האחריות.
אמנון נדב: כדי שלא יעבדו, לא עליכם ולא עלינו.
אמנון נדב: הם כל הזמן עסוקים בטיוח ובמריחת הדברים.
אמנון נדב: פה לפחות יהיה לכם איזה משקל מוסרי ותוכלו להפעיל לחץ על "בזק".
יורי שטרן: אני אחד מאלה שהציעו לקיים את הדיון בנושא הזה בגלל הצורך החיוני, שזה לא כמו "קול המוסיקה".
אמנון נדב: אני יכול, ברשותך, להוסיף שאנחנו באותו צד ושאנחנו רוצים יותר מהכל עכשיו שיימצא פתרון.
אמנון נדב: אני לא יודע כמה אתם יודעים, זה נהדר שאני יכול להשוויץ במה שיש לי, אלה ימי חירום ואנחנו לא ידענו עד כמה רק"ע חשוב עד שהזמנו עכשיו סוף סוף אחרי כל-כך הרבה שנים סקר מיוחד לגבי ההאזנה לרק"ע.
אמנון נדב: מסתבר, אני לא יודע אם זה יפתיע אתכם, שבקרב העולים משנת 1989 ועד היום הממוצע - 70% מכלל העולים מאזינים לרק"ע, עם שביעות רצון גדולה.
אמנון נדב: זה חשוב עוד יותר כי בין הוותיקים יותר שעלו לישראל עד שנת 1996 נמצאו 38% האזנה.
אמנון נדב: זה עונה לכל אלה שמתחו עלי ביקורת כשהקמנו את רק"ע ואמרו שאנחנו מקימים גטו.
אמנון נדב: זה לא גטו.
אמנון נדב: אמירה כזאת היא קשקוש אחד גדול.
אמנון נדב: ככל שהם נשארים יותר בארץ מתחילים להאזין לגלי צה"ל ול"קול ישראל" ולדברים האחרים.
אמנון נדב: אבל בקרב העליה החדשה, העולים משנת 1996 והלאה, 90% מאזינים לרק"ע.
אמנון נדב: כך שאנחנו בסך הכל באותו צד של המתרס בעניין הזה.
יורי שטרן: אני חושב שאם אתם מדדתם את הרק"ע-מַנְיָה, או את ההתמכרות לרק"ע, זה כבר טוב.
יורי שטרן: אני חושב שמה שאנחנו יכולים כוועדה לעשות זה באמת לקבל מכם תוכנית מקצועית.
יורי שטרן: הרי, כמו שאמרה חברת הכנסת בלומנטל, אנחנו יכולים רק לקבל מכם תכתיב או המלצה.
יורי שטרן: אני מציע שההמלצה הזאת תבוא קודם כל מרדיו רק"ע עצמו.
יורי שטרן: לדעתם של אנשי רק"ע, ואני דיברתי איתם, FM עדיף על AM, מהסיבות השונות.
יורי שטרן: לנו אין שיקול דעת בנושא הזה.
דוד כהן: סליחה, יש כאן טעות גדולה, סליחה שאני מפריע לך, כיוון שמשדרי AM מגיעים לאותם מקומות - - -
יורי שטרן: אם אתם תכתבו ש-AM עדיף אני אקבל את זה באותה מידה.
יורי שטרן: אנחנו לא שייכים פה לא למפלגת FM ולא למפלגת AM.
אמנון נדב: לכן עדיף שהרדיו יגיש את ההמלצות.
אמנון נדב: מחלקת ההנדסה של "קול ישראל" מתמצאת בעניין הזה.
אמנון נדב: אני מבין שאתם רוצים מפת כיסוי של איזורי הארץ השונים.
יורי שטרן: אנחנו רוצים לקבל מרדיו רק"ע באישור של רשות השידור ובתיאום עם כל הגורמים - -
אמנון נדב: אני לא רשות השידור.
אמנון נדב: אני "קול ישראל".
יורי שטרן: - - פירוט לגבי מה שנדרש בתנאים השונים.
יורי שטרן: מול כל סעיף צריך להירשם איזה משרד או איזה גוף צריך לספק את המבוקש.
יורי שטרן: כך תהיה לנו כבר תוכנית עבודה ואנחנו נדרוש את יישום תוכנית העבודה הזאת מכל הגורמים.
יורי שטרן: זה באמת זמן מאוד נוח מאחר שאנחנו קרבים לאישור התקציב וזה הזמן הטוב ביותר לשנות קצת דברים, במיוחד כאלה שלא עולים הרבה כסף אבל עולים בהרבה רצון טוב, שלא תמיד ישנו במשרד התקשורת וגם במשרד לאיכות הסביבה, שמשום מה נכנס לפה, כנראה בגלל שהשרה היא ממונה על רשות השידור.
יורי שטרן: האם אפשר לקבל תוכנית עבודה כזאת?
יורי שטרן: זאת ההמלצה שלי לסיכום הישיבה.
אמנון נדב: האם לשר התקשורת יש השפעה על "בזק"?
אמנון נדב: לאיזה שר יש השפעה על "בזק"?
אנה איסקובה: כן.
אנה איסקובה: לשר התקשורת.
סופה לנדבר: אבל צריך לעשות את זה במשותף עם הוועדה.
אורן נאמן: ביום ראשון הקרוב תשב ועדת שרים לענייני עליה וקליטה יחד עם שר האוצר, שר התקשורת והשרה הממונה על רשות השידור ותנסה להגיע בעניין הזה להחלטה.
אורן נאמן: אני מקווה שגם הבעיות שעלו פה יפתרו.
אורן נאמן: זה ספציפית לגבי הנושא של רדיו רק"ע.
אורן נאמן: המשרד לקליטת עליה לא מתקצב את רדיו רק"ע באופן קבוע.
אורן נאמן: הוא עובד איתו יותר על נושא של פרסום ומידע לעולים ובנושא של תכנים, שגם עלה פה.
אמנון נדב: בקטע מסויים אתם מממנים את התרגום הסימולטני ברדיו של "מבט לחדשות" לרוסית.
אורן נאמן: נכון.
אורן נאמן: בנושא התכנים אני רק רוצה לומר, בשבוע שעבר ולפני שבועיים כשהתחיל מצב החירום עשינו יחד עם רדיו רק"ע שידוך עם גורמי המשטרה, יחד עם המשרד לבטחון פנים, על מנת לתת את המידע לעולים.
אורן נאמן: קיבלנו מידע על עולים שממשיכים לתקן את רכביהם בוואדי ג'וז ובכל מיני מקומות מסוכנים ולכן היתה תוכנית לעולים בנושא זה.
אורן נאמן: גברת דורית גולנדר בטח תוכל יותר טוב ממני להרחיב על זה.
אורן נאמן: באותה ישיבה שתהיה ביום ראשון ידונו גם בהפקת תוכנית יומית של חדשות ואקטואליה בשפה הרוסית בטלוויזיה.
אורן נאמן: תהיה עוד תוכנית אקטואליה נוספת ברוסית בערוץ 33.
אורן נאמן: זה קשור לתקציב ולכן גם שר האוצר מעורב.
וילמה מאור: זאת אותה תוכנית שמתכוונים לשדר בעלות של 5 מיליון שקל.
וילמה מאור: אתמול דיברה על זה השרה דליה איציק.
שמואל בן-צבי: ראשית הערת ביניים.
שמואל בן-צבי: ברגע שאתם תשדרו את זה בערוץ 33 אז 20% מהעולים לא יוכלו לראות את זה כי הם עוברים מדירה לדירה ואין להם כבלים.
שמואל בן-צבי: מאוד חשוב להגיד כעת כי אתם נמצאים כאן ואתם כל הזמן דואגים לזה.
יורי שטרן: אתה כגוף מקצועי יודע למשל שאתה צריך משדרים חדשים.
יורי שטרן: אני לא נכנס לשאלה אם זה FM או AM, אני אפילו לא יודע מה זה בדיוק.
יורי שטרן: אם אתם אומרים שמה שאתם צריכים הוא כך וכך, ואת המשדרים האלה שהם יותר מבוגרים ממדינת ישראל יש להחליף בכך וכך, ואולי תהיה אפילו הערכה כספית, אז יהיה לנו מה לדרוש ואנחנו יודעים ממי לדרוש.
שמואל בן-צבי: נדמה לי שזה הדיון המקצועי הראשון שאנחנו מקיימים פה בנושא הזה.
סופה לנדבר: נכון, ואנחנו מתכוונים לעשות דיון נוסף, ישיבת עבודה כדי לשפר את הקליטה, בשיתוף כל הגורמים.
אנה איסקובה: צריך לשפר את איכות השירות.
אנה איסקובה: מה שיוחלט שמספק את איכות השירות, זה מה שצריך להיות.
אנה איסקובה: למה אתה צריך לדרוש FM או AM וכדומה?
אנה איסקובה: מה אנחנו יודעים?
שמואל בן-צבי: הרי איכפת לכם מהעניין.
סופה לנדבר: איכפת לנו, ועוד איך.
שמואל בן-צבי: ברגע שאת אומרת שאתם לא תאשרו תקציב לרשות השידור עד שזה לא יוסדר הרי את שופכת את התינוק יחד עם המים.
שמואל בן-צבי: "קול ישראל" הרי מעוניין בכך שהשידור הזה יהיה.
סופה לנדבר: אמרתי שהפעם זה לא יעבור אם לא יהיו התחייבויות בכתב בגלל שלפני שנה דיברנו על כך וכבר במשך שנה שום דבר לא מתקדם.
אמנון נדב: חברת הכנסת סופה לנדבר מכירה את המבנה שלנו ברשות השידור.
שמואל בן-צבי: מה שאנחנו צריכים עכשיו, כמו שמר אמנון נדב אמר, לא להוציא את זה מ"בזק" ובכך לא לעשות כלום.
שמואל בן-צבי: חברת "בזק" צריכה לתת שירות טוב ולספק לנו את כל האמצעים שהיא מספקת לאחרים ולא להתחשבן בגלל שהיא נמצאת בוויכוח עם רשות השידור.
שמואל בן-צבי: וגם במשרד התקשורת - שלא תהיה בעיה, שלא יהיה צורך להתדפק על הדלתות ולבקש ולהתחנן שייתנו לנו.
שמואל בן-צבי: בסך הכל אנחנו באותו צד של המתרס ואנחנו רוצים להגיע למצב יותר טוב.
שמואל בן-צבי: נכון מה שאתם אומרים, שאנחנו לא יכולים להיכנס לשאלות המקצועיות.
שמואל בן-צבי: גם אני לא כל-כך מתמצא בזה.
שמואל בן-צבי: זה עניין טכני.
שמואל בן-צבי: לכן הבקשה שלי, חבר הכנסת יורי שטרן, שהמידע שיגיע אליכם יהיה מידע מקצועי ומוסמך.
שמואל בן-צבי: ברגע שאתם תקבלו את התמונה כולה, לא מהעובדים של רק"ע - דרך אגב, רק"ע משדרת לא רק ברוסית אלא גם באנגלית ובצרפתית, ב-12 שפות - הכלי להיאבק בעד המשדרים נתון רק ללובי שלכם.
אנה איסקובה: אין לי מה לומר פרט לכך שלפני כמה ימים ביקשו ממני במשרד ראש הממשלה ללוות את כל העניין של שידורים כאלה ואחרים לעולים.
אנה איסקובה: הרצון הוא לשפר שירות ולתת שירות לתנאי חירום וכך הלאה.
אנה איסקובה: את הנושא הזה למדתי לא מהיום אלא מלפני כשנה.
אנה איסקובה: הבעיה היא שמשום מה המשך הטיפול בעניינים מצטייר כבעייתי.
אנה איסקובה: אני חושבת שהדבר הזה צריך להיפתר.
אנה איסקובה: אני לא מכירה גורם כלשהו שלא רוצה לפתור את זה ואני רוצה רק להבין למה זה לא נפתר.
יורי שטרן: זה הכי גרוע, כשכולם רוצים.
אנה איסקובה: יש לי הרגשה לא נוחה שהחלק התחתון של הקרחון הוא גדול יותר מאשר החלק העליון כי אני לא יכולה להבין למה עם רצון כזה עז של כל הגורמים להסדיר את העניין הוא לא יכול להיפתר.
אנה איסקובה: אני פשוט לא מבינה.
אנה איסקובה: אני אכנס לעניין הזה באופן מסודר ואנסה להבין בכל שלב מה קורה.
אנה איסקובה: אני לא יכולה להבין.
אנה איסקובה: לפני שנה אמר השר בנימין בן-אליעזר שייתנו כל מה שצריך.
אנה איסקובה: הוא מייד קרא לעובדים שלו והעובדים האלה אחר-כך צלצלו אלי והסבירו לי שהכל בסדר.
אנה איסקובה: התקשרתי לרק"ע ואמרו לי שבאמת המצב יותר טוב ושינו משהו.
אנה איסקובה: לא היה לי ספק שמר אמנון נדב רוצה שהשירות יהיה מקסימלי והוא הבטיח ואני בטוחה שקיים וכן אמרו לי שיש בצפון משדר חדש.
אנה איסקובה: גם עם "בזק" היו שיחות וגם הם ממש "מתים" מרצון מייד לפתור את הבעיה.
דוד כהן: על חשבון "קול ישראל".
אנה איסקובה: אז פה מתחילה כנראה האמת, מי נפגע.
אנה איסקובה: אני לא יודעת.
סופה לנדבר: רדיו רק"ע הוא לא חלק מ"קול ישראל".
אנה איסקובה: אני חושבת שהתחייבות צריכה להיות כוללת.
אנה איסקובה: משרד ראש הממשלה, שהוא ממונה על רשות השידור, מלא רצון טוב, רשות השידור מלאת רצון טוב, "בזק" מלאת רצון טוב, השר הממונה ממש לא ישן בלילות מפני שהוא רוצה שכולם ישמעו את רק"ע, משרד הקליטה מוכן להוסיף משהו.
אנה איסקובה: רבותי, עם כל כך הרבה שושבינים עדיין יש בעיה.
סופה לנדבר: יש פה עודף רצון.
אנה איסקובה: ברגע שאני מגלה במקום כלשהו חוסר רצון טוב אני מרגישה בטוח, אני מבינה שיש על מה לעבוד.
אנה איסקובה: ברגע שיש רצון כל-כך עז של כל הגורמים לעשות את הדבר הזה, ולעשות אותו טוב, והדבר לא זז - אז אני לא יודעת.
אמנון נדב: את הנוסחה הזאת, שיש עודף רצון טוב, את מכירה רק מרשות השידור או שאת מאתרת בעוד כמה מקומות?
דורית גולנדר: אני רוצה גם להגיד משהו על הרצון הטוב של הגורמים ועל כך שדברים לא זזים.
דורית גולנדר: זה לא בדיוק כך.
דורית גולנדר: כפי שצויין כבר, ומר דוד כהן דיבר על כך, נכון שבחצי השנה האחרונה אנחנו שיפרנו בצורה בלתי רגילה את השידור.
דורית גולנדר: יש לנו משדר במנרה.
דורית גולנדר: בקריית שמונה, שם הייתי לפני 3 חודשים ולא שמעו, היום שומעים מצויין.
דורית גולנדר: בחיפה יש לנו משדר.
דורית גולנדר: יש בעיה מאוד גדולה עם AM, ודיברנו על זה.
דורית גולנדר: אני זאת שמקבלת את כל האבנים מכיוון שברגע שלא שומעים טוב המערכת אצלנו ממש לא יכולה לעבוד, מתחילים טלפונים ומתחילות הפרעות בעבודה במערכת כי אנשים מצלצלים ומבקשים שלפחות בטלפון נאמר להם מה החדשות.
דורית גולנדר: זה מין סוג של התמכרות.
יורי שטרן: זה כוכבית 24 בסלקום.
דורית גולנדר: אנחנו 144.
דורית גולנדר: אנחנו לא כוכבית 24.
דורית גולנדר: אני מאוד מקווה שהבעיה תיפתר.
דורית גולנדר: קודם כל, אנחנו חוגגים בקרוב עשור לרק"ע.
דורית גולנדר: הזמן עובר נורא מהר.
דורית גולנדר: בשנת 1991 רק"ע הוקמה והנה ב-26.5.2001 יהיה עשור לרק"ע.
דורית גולנדר: אני מטבעי מאוד אופטימית ואני מקווה שבפגישה הבאה ישתנו דברים ובאמת הכיסוי של רק"ע בארץ יהיה הרבה יותר טוב.
יורי שטרן: אני חושב שבכל זאת נכון לנו לקבל קודם כל את ההסברים ואת ההצעה של רדיו רק"ע עצמו כי יש פה דברים שאפשר לסגור אותם ואולי אתם כרשת השידור מעבירים לאחריותם של אחרים.
יורי שטרן: יש פה ניגוד אינטרסים מסויים.
יורי שטרן: אני מקווה שרדיו רק"ע מסכים להכין הצעה משלו, שנדון עליה איתכם כמו עם יתר הגורמים.
דורית גולנדר: אנחנו חלק מ"קול ישראל".
סופה לנדבר: למה אתה בכוח רוצה להכניס אותם לתבנית?
סופה לנדבר: מר אמנון נדב, יש ברוסיה צמח מסויים שנקרא "אם ואם חורגת".
סופה לנדבר: מצד אחד הוא חם ומצד שני הוא קר.
סופה לנדבר: הוא מתכוון שבעצם כנראה היחס לרדיו רק"ע באיזה צורה הוא קר.